Document ID: 32003R1669

Κανονισμός (ΕΚ) αριθ. 1669/2003 της Επιτροπής
της 1ης Σεπτεμβρίου 2003
για την εφαρμογή του κανονισμού (ΕΚ, Ευρατόμ) αριθ. 58/97 του Συμβουλίου σχετικά με τις σειρές δεδομένων που πρέπει να καταρτιστούν για τις στατιστικές διάρθρωσης των επιχειρήσεων και την τροποποίηση του κανονισμού (ΕΚ) αριθ. 2701/98 σχετικά με τις σειρές δεδομένων που πρέπει να καταρτιστούν για τις στατιστικές διάρθρωσης των επιχειρήσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ, Ευρατόμ) αριθ. 58/97 του Συμβουλίου, της 20ής Δεκεμβρίου 1996, για τις στατιστικές διάρθρωσης των επιχειρήσεων(1), όπως τροποποιήθηκε τελευταία από τον κανονισμό (ΕΚ) αριθ. 1668/2003 της Επιτροπής(2), και ιδίως το άρθρο 12 σημεία ii), v) και νii),
Εκτιμώντας τα ακόλουθα:
(1) Ο κανονισμός (ΕΚ, Ευρατόμ) αριθ. 58/97 θέσπισε ένα κοινό πλαίσιο για την κατάρτιση των κοινοτικών στατιστικών σχετικά με τη διάρθρωση, τις δραστηριότητες, τις επιδόσεις και την ανταγωνιστικότητα του τραπεζικού και του συνταξιοδοτικού τομέα εντός της Κοινότητας.
(2) Ο κανονισμός (ΕΚ) αριθ. 2701/98 της Επιτροπής(3), όπως τροποποιήθηκε από τον κανονισμό (ΕΚ) αριθ. 1614/2002(4), περιλαμβάνει τις σειρές δεδομένων που πρέπει να διαβιβαστούν για την εφαρμογή του κανονισμού (ΕΚ, Ευρατόμ) αριθ. 58/97. Όσον αφορά τις τροποποιήσεις που εισήχθησαν στον κανονισμό (ΕΚ, Ευρατόμ) αριθ. 58/97 από τον κανονισμό (ΕΚ) αριθ. 2056/2002 του Ευρωπαϊκού Κοινοβουλίου και του Συμβουλίου(5), είναι αναγκαίο να προσδιοριστούν οι σειρές δεδομένων που πρέπει να διαβιβαστούν και οι προσαρμογές στις υφιστάμενες σειρές.
(3) Είναι απαραίτητο να προσδιοριστεί η συχνότητα κατάρτισης των πρόσθετων στατιστικών σχετικά με τις περιβαλλοντικές δαπάνες. Πρέπει να καθοριστεί το πρώτο έτος αναφοράς για την κατάρτιση των αποτελεσμάτων που προβλέπονται στο άρθρο 3 του κανονισμού (ΕΚ, Ευρατόμ) αριθ. 2056/2002. Είναι αναγκαίο να προσδιοριστεί η κατανομή των αποτελεσμάτων για την παραγωγή στατιστικών σχετικά με τις περιβαλλοντικές δαπάνες, προκειμένου να εξασφαλιστεί ότι τα κράτη μέλη παρέχουν συγκρίσιμα και εναρμονισμένα στατιστικά δεδομένα.
(4) Είναι αναγκαίο να προσδιοριστεί ο τρόπος κατανομής των αποτελεσμάτων για την παραγωγή στατιστικών σχετικά με τα πιστωτικά ιδρύματα και τα συνταξιοδοτικά ταμεία, προκειμένου να εξασφαλιστεί ότι τα κράτη μέλη παρέχουν συγκρίσιμα και εναρμονισμένα στατιστικά δεδομένα.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής στατιστικού προγράμματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 2701/98 τροποποιείται σύμφωνα με το παράρτημα I του παρόντος κανονισμού.
Άρθρο 2
Η κατανομή των αποτελεσμάτων και το πρώτο έτος αναφοράς για την κατάρτιση των αποτελεσμάτων που αναφέρονται στα άρθρα 4, 8 και 9 του κανονισμού (ΕΚ, Ευρατόμ) αριθ. 58/97, όσον αφορά τα χαρακτηριστικά που απαριθμούνται στο τμήμα 4 του παραρτήματος 6 του κανονισμού αυτού, προσδιορίζονται στις σειρές δεδομένων που εμφαίνονται στο παράρτημα II του παρόντος κανονισμού.
Άρθρο 3
Η κατανομή των αποτελεσμάτων και το πρώτο έτος αναφοράς για την κατάρτιση των αποτελεσμάτων που αναφέρονται στα άρθρα 4, 8 και 9 του κανονισμού (ΕΚ, Ευρατόμ) αριθ. 58/97, όσον αφορά τα χαρακτηριστικά που απαριθμούνται στο τμήμα 4 του παραρτήματος 7 του κανονισμού αυτού, προσδιορίζονται στις σειρές δεδομένων που εμφαίνονται στο παράρτημα III του παρόντος κανονισμού.
Άρθρο 4
Τα κράτη μέλη παράγουν τις σειρές που ορίζονται στα άρθρα 1 και 2 του παρόντος κανονισμού για τα δεδομένα σχετικά με το έτος αναφοράς 2001 και τα επόμενα έτη, όσον αφορά τα χαρακτηριστικά 21 12 0 και 21 14 0 του παραρτήματος 2, καθώς και τα χαρακτηριστικά που απαριθμούνται στο τμήμα 4 του παραρτήματος 6 του κανονισμού (ΕΚ, Ευρατόμ) αριθ. 58/97.
Τα κράτη μέλη παράγουν τις σειρές που ορίζονται στο άρθρο 3 του παρόντος κανονισμού για τα δεδομένα σχετικά με το έτος αναφοράς 2002 και τα επόμενα έτη, όσον αφορά τα χαρακτηριστικά που απαριθμούνται στο τμήμα 4 του παραρτήματος 7 του κανονισμού (ΕΚ, Ευρατόμ) αριθ. 58/97.
Άρθρο 5
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Σεπτεμβρίου 2003.

Labels: 4
19